Ινές ντε Κάστρο

Βιογραφία

Η Ινές ήταν η κόρη του Πέδρο Φερνάντεζ δε Κάστρο (Pedro Fernández de Castro), Λόρδου του Lemos και Sarria και της ερωμένης του Αλδόνζα Λορέντσο δε Βαγιαδάρες ((Aldonza Lorenzo de Valladares).

Η οικογένειά της καταγόταν από ευγενείς της Γαλικίας και της Πορτογαλίας. Ήταν καλά δικτυωμένη με τις βασιλικές οικογένειες της Ιβηρικής Χερσονήσου. Η μητριά της ήταν η Ινφάντα Βεατρίκη της Πορτογαλίας, που ήταν με την σειρά της η μικρότερη κόρη του Ινφάντε Aφόνσου, Λόρδου του Πορταλέγκρε και της Ινφάντα Βιολάντε Μανουέλ της Καστίλλης. Καταγόταν επίσης νομίμως από την Ινφάντα Σάνσα Ενρίκες της Πορτογαλίας, κόρη του Ερρίκου, Κόμη της Πορτογαλίας.
Η Ινές ήρθε στην Πορτογαλία το 1340 ως καμαριέρα της Ινφάντα Κονστάνς της Καστίλλης, πρόσφατα παντρεμένης με τον πρίγκιπα Πέτρο, τον διάδοχο του θρόνου της Πορτογαλίας. Ο πρίγκιπας την ερωτεύτηκε και άρχισε να παραμελεί τη νόμιμη γυναίκα του, θέτοντας σε κίνδυνο τις ήδη αδύναμες σχέσεις με την Καστίλλη. Επιπλέον, η αγάπη του Πέτρου για την Iνές έφερε την εξόριστη καστιλλιάνικη αριστοκρατία πολύ κοντά στην εξουσία, με τους αδελφούς της Iνές να γίνονται φίλοι και αξιόπιστοι σύμβουλοι του πρίγκηπα. Ο βασιλιάς Αλφόνσου Δ' της Πορτογαλίας, ο πατέρας του Πέτρου, δυσαρεστούνταν από την επιρροή της Iνές στο γιο του και περίμενε ο αμοιβαίος πόθος τους να ξεθυμάνει, κάτι που δεν συνέβη.
Η Κονστάνς της Καστίλλης πέθανε το 1345. Ο βασιλιάς Αλφόνσο προσπάθησε αρκετές φορές να κανονίσει για το γιο του νέο γάμο, αλλά ο Πέτρος αρνούνταν να λάβει μια γυναίκα άλλη από την Ινές, η οποία δεν θεωρούνταν επιλέξιμη να γίνει βασίλισσα. Ο νόμιμος γιος του Πέτρου, ο μελλοντικός βασιλιάς Φερδινάνδος Α΄ της Πορτογαλίας, ήταν ένα εύθραυστο παιδί, ενώ τα νόθα παιδιά του με την Ινές ήταν υγιέστατα. Αυτό δημιουργούσε ακόμη περισσότερο δυσφορία μεταξύ των Πορτογάλων ευγενών, οι οποίοι φοβούνταν την αυξανόμενη επιρροή της Καστίλλης πάνω στον Πέτρο. Ο Aλφόνσο ο Δ' εξόρισε την Ινές από την Αυλή μετά το θάνατο της Κονστάνς, αλλά ο Πέτρος παρέμεινε μαζί της κηρύσοντάς την ως την μόνη αληθινή του αγάπη. Μετά από αρκετές προσπάθειες να τους κρατήσει χώρια, ο βασιλιάς Αλφόνσο διέταξε το θάνατο της Ινές. Ο Πέρο Κοέλο (Pero Coelho), ο Αλβάρο Γκονζάλβες (Álvaro Gonçalves), και ο Ντιόκο Λόπεζ Παχέκο (Diogo Lopes Pacheco) πήγαν στο Μοναστήρι της Σάντα Κλάρα στην Κόιμπρα, όπου η Ινές είχε τεθεί υπό κράτηση, και την σκότωσαν, αποκεφαλίζοντάς την μπροστά στο μικρό παιδί της . Όταν ο Πέτρος το έμαθε, επικήρυξε τους δολοφόνους και κατάφερε να συλλάβει δύο από αυτούς. Τους εκτέλεσε δημοσίως, ξεριζώνοντας την καρδιά τους, υποστηρίζοντας ότι δεν είχαν καρδιά αφού ράγισαν την δική του.
Ο Πέτρος έγινε βασιλιάς της Πορτογαλίας το 1357. Στη συνέχεια, δήλωσε ότι είχε παντρευτεί κρυφά την Ινές, η οποία ήταν κατά συνέπεια η νόμιμη βασίλισσα, αν και ο λογος του ήταν, και εξακολουθεί να είναι, η μόνη απόδειξη του γάμου. Ο θρύλος λέει ότι ξέθαψε το σώμα της Ινές και ανάγκασε ολόκληρη την Αυλή να δηλώσει υποταγή στη νέα βασίλισσα φιλώντας το χέρι του πτώματος. Αργότερα θάφτηκε στο Μοναστήρι της Αλκομπάσα όπου μπορεί κανείς ακόμα να δει το φέρετρό της, αντικριστά σε αυτό του Πέτρου, έτσι ώστε, σύμφωνα με τον μύθο, κατά την Δευτέρα Παρουσία ο Πέτρος και η Ινές να μπορούν να κοιτάζουν ο ένας τον άλλο καθώς θα σηκώνονται από τους τάφους τους. Και τα δύο φέρετρα είναι από μάρμαρο με εξαίσια γλυπτά με σκηνές από τη ζωή τους και μια υπόσχεση από τον Πέτρο ότι θα είναι μαζί até ao fim do mundo (μέχρι το τέλος του κόσμου).